فارس نیوز خبر آژانسی، محمد اشرف نيا دوغو آزربایجان ایالتی والی یاردیمجیسینین اورمیه گؤلونون قوروماسی حاقیندا سؤزلرینی یایینلاییب.
اشرف نیانین دئدیگینه گؤره اورمیه گؤلو سادجه دوغو آزربایجان ایالتی طرفینده، یاخلاشیق ۱۵۰۰ کیلومتر مربع گئرییه اوتورب.
دوغو آزربایجان ایالتینین والی یاردیمجیسی "اورمیه گؤلونون ۹ میلیارد متر مکعب سو اکسیکلیگی واردیر" دئیهرک، اورمیه گؤلونه آخان چایلارین اوستونده تیکیلن سدلرین، گؤلون قوروماسیندا اؤزل بیر رولونون اولمادیغینی وورغولاییب.
آیریجا گئچن آی باتی آزربایجان چئوره قوروما مرکزی باشقانی عباسنژادین وئردیگی بیلگییه گؤره، "گئچن ٦ آی ایچینده دوزنلی اولاراق یاغان یاغیش ندنی ایله اورمو گؤلونون اکولوژیک سویهسی مین ۲۷۱ متر ۷٥ سانتیمتر اولموشدور. باشقا بیر دئییشله، سو سویهسی گئچن ٦ آیا گؤره، ۷٥ سانتیمتر یوکسلمیشدیر."
عباس نژادا گؤره، بو یوکسلیشه باخمایاراق اورمو گؤلونون سویهسی، ایستاندارد اکولوژیک سویه ایله مقاییسهده ۲ متر ۲٥ سانتیمتر و گئچن ٤۰ ایلده سویه ایله مقاییسهده ۳ متر ۲٥ سانتیمتر داها آزدیر.
عباس نژاد، اورمو گؤلونون گئچن ٤۰ ایلدهکی نورمال سویهسینه یوکسلمهسی اوچون ۱۰ میلیارد مترمکعب سویا احتیاجی اولدوغونا دقت چکدی.
باتی آزربایجان هاوابیلگیسی قورومو باشقانی مطلبیفر ده، گئچن ٦ آی ایچیندهکی یاغیش مقدارینین ۳۳۰ میلیمترین اوزرنده اولدوغو قید ائدهرک، بو مقدارین گئچن دؤنمله مقایسهده ان آز ۲۲ میلیمتر آرتدیغینی وورغولادی.
آیریجا آسوشیتدپرس خبر آژانسی دا دونیانین اوچونجو ان بؤیوک دوز گؤلو اولان اورمو گؤلو حاقیندا گئنیش بیر یازی یایینلایاراق، گؤلون سون ایللرده سو قایناقلارینین یوزده ٦۰-ینی ایتیردیگینه و بیر دوزلوغا دؤنوشدویونه ایشاره ائدیر.
آسوشیتدپرس آژانسی، گؤلون اؤنوموزدهکی ایللرده تامامیله قوروما تهلوکهسیله قارشی قارشییا قالدیغینی وورغولایاراق، یانلیش سو پولیتیکارینین اویقولانماسی و گؤله آخان چایلارین یوخ اولماسینی، گؤلون سو قایناقلارینین قوروماسینداکی ان اؤنملی سبب اولاراق گؤستریر.
آسوشیتدپرس خبر آژانسی، بؤلگه خالقینین بیر چوخونون گلیرینین گؤل توریستلریندن ساغلاندیغینا دیقت چکهرک، قاییقلارین سادهجه ۱۰ دقیقه سو اوزرینده قالابیلدیگینی و اورادا چالیشان اینسانلارین یاخیندا ایشسیز قالاجاغینی بیلیرتیر.
اورمیه میلت وکیلی سلمان ذاکیرین اویاریلارینا اشاره ائدن آسوشیتدپرس، اورمو گؤلونده دوز تسونامیسی تهلوکهسینین گئدهرک آرتدیغینی بیلدیریر.
ذاکیره گؤره، اؤنوموزدهکی ۲ الی ٥ ایل ایچینده ۱۰ میلیارد تون دوز، بؤلگه خالقینین یاشامینی تهدید ائدهجک.
تبریز بلدیه شوراسی اویهسی مسعود پزشکیان دا اورمو گؤلونون قوروماق اوزره اولدوغونو، آنجاق مسئول مقاملارین هئچ بیر گیریشیمده بولونمادیغینی ایرهلی سورور.
بوتون بو اولومسوز گلیشمهلر قارشیسیندا بؤلگه خالقینین تپکیسی ده هر گئچن گون آرتماقدادیر. ۱۳ فروردین تاریخینده اورمو گؤلو چئورهسینده گئنیش بیر گؤستری یاپیلدی. آیریجا گئچن آی، اورمیه بیلییوردو اؤیرنجیلری و تبریز ایسلامی صنعت بیلی یوردو اؤیرنجیلری طرفیندن اورمو گؤلو فلاکتینی گؤزلر اؤنونه سرمک اوچون بؤیوک بیر سرگی دوزنلندی.
آیریجا اورمو گؤلونون قوروما فلاکتی ایله ایلگیلی ایتالیانین کورییره دلاسرا آدلی مشهور قزئتینین ده بیر فوتو قالری یایینلادیغی گلن خبرلر آراسیندا.
قایناق:
http://tinyurl.com/3n984zx
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab zho_Hans